b'\n_START_ARTICLE_\nFord model T\n_START_PARAGRAPH_\nFord model T, poznan tudi pod imeni Tin Lizzie (slovensko plo\xc4\x8devinasta Lizzie), T\xe2\x80\x91Model Ford, model T Ford ali preprosto T, je avtomobil, ki ga je med septembrom 1908 in oktobrom 1927 proizvajalo podjetje Ford Motor Company v lasti Henryja Forda. Na splo\xc5\xa1no se pojmuje kot prvi \xc5\xa1iroko dostopen avtomobil, ki je omogo\xc4\x8dil avtomobilsko potovanje srednjemu sloju Ameri\xc4\x8danov. \xc5\xa0iroko dostopnost (preko relativno nizke cene) so omogo\xc4\x8dile nekatere Fordove inovacije, vklju\xc4\x8dujo\xc4\x8d proizvodnjo na teko\xc4\x8dem traku namesto ro\xc4\x8dnega sestavljanja na enem mestu. Fordov model T je pogosto omenjen tudi kot najvplivnej\xc5\xa1i avtomobil 20. stoletja._NEWLINE_Model T je postavil leto 1908 za zgodovinsko leto, ko je avtomobil postal priljubljen. Prvi serijski model T je s teko\xc4\x8dega traku pripeljal 12. avgusta 1908  in Fordovo tovarno v Detroitu, ZDA, zapustil 27. septembra 1908. 26. maja 1927 je Henry Ford lahko opazoval, kako teko\xc4\x8di trak zapu\xc5\xa1\xc4\x8da petnajst-milijonti primerek Modela T._NEWLINE_Od ustanovitve podjetja leta 1903 do proizvodnje modela T je Henry Ford izdelal ali preizkusil ve\xc4\x8d razli\xc4\x8dnih avtomobilov. \xc4\x8ceprav je pri\xc4\x8del z modelom A, ni izdelal 19 modelov (od A do T po angle\xc5\xa1ki abecedi); nekateri izmed njih niso pre\xc5\xa1li faze prototipa. Zadnji produkcijski model pred modelom T je bil model S, nadgrajena verzija dotedanjega najve\xc4\x8djega uspeha podjetja, modela N. Naslednik (v letih 1927-1931) je bil model A (in ne model U). Tovarna je ime novega modela A opravi\xc4\x8devala s trditvijo, da je nov avtomobil tak preskok s starega, da je Ford \xc5\xbeelel za\xc4\x8deti povsem znova od \xc4\x8drke A. Izjava je posledica dejstva, da je bil model T po skoraj dvajsetih letih proizvodnje tudi za tiste \xc4\x8dase naposled \xc5\xbee precej zastarel._NEWLINE_Model T je bil prvi na teko\xc4\x8dem traku mno\xc5\xbei\xc4\x8dno proizveden avtomobil z med seboj zamenljivimi rezervnimi deli. Henry Ford je o vozilu povedal:_NEWLINE_\xc2\xbbSestavil bom avtomobil za mno\xc5\xbeice. Dovolj bo velik za dru\xc5\xbeino, toda dovolj majhen, da ga bo lahko upravljal in vzdr\xc5\xbeeval posameznik. Izdelan bo iz najbolj\xc5\xa1ih materialov, s pomo\xc4\x8djo najbolj\xc5\xa1ih delavcev, po najenostavnej\xc5\xa1em na\xc4\x8drtu, ki ga lahko predlaga sodobno na\xc4\x8drtovanje. Toda na voljo bo tudi po tako nizki ceni, da ne bo nih\xc4\x8de, ki zaslu\xc5\xbei dobro pla\xc4\x8do, ne mogel imeti svojega - in z njim v krogu dru\xc5\xbeine u\xc5\xbeivati blagoslova zadovoljnih uric v \xc4\x8dudovitih Bo\xc5\xbejih koti\xc4\x8dkih v naravi.\xc2\xab'